Document ID: 32012D0362

DECIZIA DE PUNERE ÎN APLICARE A COMISIEI
din 4 iulie 2012
privind o contribuție financiară din partea Uniunii către anumite state membre pentru a sprijini studiile voluntare privind supravegherea pierderilor de roiuri de albine
[notificată cu numărul C(2012) 4396]
(Numai textele în limbile daneză, engleză, estoniană, finlandeză, franceză, germană, greacă, italiană, letonă, lituaniană, maghiară, neerlandeză, poloneză, portugheză, slovacă, spaniolă și suedeză sunt autentice)
(2012/362/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 23,
întrucât:
(1)
Comunicarea Comisiei către Parlamentul European și Consiliu privind sănătatea albinelor (2) oferă o imagine de ansamblu asupra acțiunilor Comisiei deja întreprinse și aflate în curs de derulare în ceea ce privește sănătatea albinelor producătoare de miere în UE. Subiectul principal al comunicării este mortalitatea crescută a albinelor observată pe plan mondial.
(2)
În 2009, proiectul EFSA „Mortalitatea și supravegherea albinelor în Europa” a concluzionat că sistemele de supraveghere în UE sunt, în general, slabe și că există o lipsă de date la nivelul statelor membre și o lipsă de date comparabile la nivelul UE.
(3)
Pentru a îmbunătăți disponibilitatea datelor privind mortalitatea albinelor, este adecvat să se acorde asistență și sprijin anumitor studii de supraveghere din statele membre privind pierderile de albine.
(4)
Decizia de punere în aplicare 2011/881/UE a Comisiei din 21 decembrie 2011 privind adoptarea unei decizii de finanțare pentru sprijinirea studiilor voluntare privind supravegherea pierderilor de roiuri de albine (3) a rezervat suma de 3 750 000 EUR reprezentând contribuția Uniunii Europene pentru punerea în aplicare a studiilor de supraveghere privind pierderile de roiuri de albine.
(5)
Laboratorul de referință al UE (denumit în continuare „LRUE”) pentru sănătatea albinelor a prezentat documentul intitulat „Proiect-pilot de bază pentru supravegherea pierderilor de roiuri de albine” (disponibil la adresa http://ec.europa.eu/food/animal/liveanimals/bees/bee_health_en.htm) care oferă orientări statelor membre pentru elaborarea studiilor lor de supraveghere.
(6)
Statele membre au fost invitate să prezinte Comisiei propriile programe de supraveghere bazate pe documentul tehnic al LRUE pentru sănătatea albinelor. 20 de state membre și-au trimis propunerile privind studiile de supraveghere. Aceste propuneri au fost evaluate din punct de vedere tehnic și financiar pentru a le evalua conformitatea cu documentul tehnic „Proiect-pilot de bază pentru supravegherea pierderilor de roiuri de albine”.
(7)
Belgia, Danemarca, Germania, Estonia, Grecia, Spania, Franța, Italia, Letonia, Lituania, Ungaria, Polonia, Portugalia, Slovacia, Finlanda, Suedia și Regatul Unit au elaborat programe de studiu de supraveghere a pierderilor de roiuri de albine în conformitate cu documentul tehnic „Proiect-pilot de bază pentru supravegherea pierderilor de roiuri de albine” și au solicitat sprijin financiar din partea UE.
(8)
Începând cu 1 aprilie 2012, ar trebui să fie acordată o contribuție financiară programelor de studiu privind supravegherea voluntară a pierderilor de roiuri de albine puse în aplicare de Belgia, Danemarca, Germania, Estonia, Grecia, Spania, Franța, Italia, Letonia, Lituania, Ungaria, Polonia, Portugalia, Slovacia, Finlanda, Suedia și Regatul Unit.
(9)
În temeiul Regulamentului (CE) nr. 1290/2005 al Consiliului din 21 iunie 2005 privind finanțarea politicii agricole comune (4), măsurile veterinare trebuie finanțate din Fondul European de Garantare Agricolă. Pentru controalele financiare, se aplică articolele 9, 36 și 37 din regulamentul menționat.
(10)
Plata contribuției financiare trebuie să depindă de respectarea condiției ca programele de studiu privind supravegherea planificate să fie efectiv realizate și ca autoritățile să furnizeze toate informațiile necesare Comisiei și laboratorului de referință al UE pentru sănătatea albinelor.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Uniunea acordă Belgiei, Danemarcei, Germaniei, Estoniei, Greciei, Spaniei, Franței, Italiei, Letoniei, Lituaniei, Ungariei, Poloniei, Portugaliei, Slovaciei, Finlandei, Suediei și Regatului Unit asistență financiară pentru programele lor de studiu privind supravegherea pierderilor de roiuri de albine.
(2) Contribuția financiară a Uniunii
(a)
se stabilește la 70 % din costurile eligibile suportate de fiecare stat membru menționat la alineatul (1) pentru programele de studiu privind supravegherea pierderilor de roiuri de albine și menționate în anexa I pentru perioada de la 1 aprilie 2012 la 30 iunie 2013;
(b)
nu depășește următoarele sume:
1.
62 876 EUR pentru Belgia;
2.
192 688 EUR pentru Danemarca;
3.
294 230 EUR pentru Germania;
4.
66 637 EUR pentru Estonia;
5.
109 931 EUR pentru Grecia;
6.
205 050 EUR pentru Spania;
7.
529 615 EUR pentru Franța;
8.
521 590 EUR pentru Italia;
9.
147 375 EUR pentru Letonia;
10.
92 123 EUR pentru Lituania;
11.
98 893 EUR pentru Ungaria;
12.
254 108 EUR pentru Polonia;
13.
28 020 EUR pentru Portugalia;
14.
183 337 EUR pentru Slovacia;
15.
213 986 EUR pentru Finlanda;
16.
39 862 EUR pentru Suedia;
17.
267 482 EUR pentru Regatul Unit;
(c)
nu poate depăși suma de 595 EUR pentru vizita unei stupine.
Articolul 2
(1) Contribuția totală maximă autorizată prin prezenta decizie pentru costurile suportate pentru programele menționate la articolul 1 este stabilită la 3 307 803 EUR, care urmează să fie finanțată de la bugetul general al Uniunii Europene.
(2) Cheltuielile referitoare la personal, cheltuielile pentru efectuarea de teste de laborator, eșantionarea, monitorizarea, consumabilele și cheltuielile generale consacrate studiilor de supraveghere sunt eligibile în conformitate cu normele stabilite în anexa III.
(3) Asistența financiară din partea Uniunii se plătește în urma prezentării și aprobării rapoartelor și a documentelor justificative menționate la articolul 3 alineatele (2) și (3).
Articolul 3
(1) Programele se derulează în conformitate cu documentul tehnic „Proiect-pilot de bază pentru supravegherea pierderilor de roiuri de albine” (disponibil la adresa http://ec.europa.eu/food/animal/liveanimals/bees/bee_health_en.htm) și în conformitate cu programele de studiu privind supravegherea pierderilor de roiuri de albine prezentate de statele membre.
(2) Belgia, Danemarca, Germania, Estonia, Grecia, Spania, Franța, Italia, Letonia, Lituania, Ungaria, Polonia, Portugalia, Slovacia, Finlanda, Suedia și Regatul Unit prezintă Comisiei:
-
cel târziu la 1 martie 2013, un raport tehnic intermediar cu privire la prima vizită efectuată în cadrul programului de studiu privind supravegherea; și
-
cel târziu la 31 octombrie 2013, un raport tehnic final cu privire la a doua și a treia vizită efectuate în cadrul programului de studiu privind supravegherea;
-
raportul tehnic ar trebui să fie în conformitate cu un model care urmează să fie stabilit de Comisie în cooperare cu laboratorul de referință al UE în domeniul sănătății albinelor.
(3) Belgia, Danemarca, Germania, Estonia, Grecia, Spania, Franța, Italia, Letonia, Lituania, Ungaria, Polonia, Portugalia, Slovacia, Finlanda, Suedia și Regatul Unit prezintă Comisiei:
-
cel târziu la 31 decembrie 2013, raportul lor financiar, stabilit în conformitate cu anexa II, într-o versiune pe hârtie și o versiune electronică. Documentele justificative care atestă toate cheltuielile menționate în cererea de rambursare sunt transmise Comisiei la cererea acesteia.
(4) Rezultatele studiilor se pun la dispoziția Comisiei și laboratorului de referință al UE pentru sănătatea albinelor.
Articolul 4
Prezenta decizie se adresează Regatului Belgiei, Regatului Danemarcei, Republicii Federale Germania, Republicii Estonia, Republicii Elene, Regatului Spaniei, Republicii Franceze, Republicii Italiene, Republicii Letonia, Republicii Lituania, Ungariei, Republicii Polone, Republicii Portugheze, Republicii Slovace, Republicii Finlanda, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 4 iulie 2012.

Labels: 7
15
5
6